L 69/64
EL
Επίσημη Εφημερίδα της Ευρωπαϊκής Ένωσης
7.3.2023
(6)
Υπάρχουν σταθερά και επαναλαμβανόμενα σύνολα στοιχείων ορθής πρακτικής στα ερευνητικά έργα που αφορούν την τυποποίηση (2).
Ταυτόχρονα, υπάρχουν μεγάλες δυνατότητες για την αύξηση της ευαισθητοποίησης και της τεχνογνωσίας των ερευνητών σχετικά με τις διαδικασίες τυποποίησης, καθώς και για την ανάπτυξη αναγνωρισμένων δεικτών επιδόσεων με σκοπό την παρακολούθηση της επιτυχίας των δραστηριοτήτων μεταφοράς τεχνολογίας και των δραστηριοτήτων αξιοποίησης.
Θα μπορούσαν επίσης να αυξηθούν η ευαισθητοποίηση και η τεχνογνωσία όσον αφορά τον τρόπο με τον οποίο οι διαδικασίες τυποποίησης είναι αλληλένδετες και αλληλεπιδρούν με τις ερευνητικές διαδικασίες και τις διαδικασίες καινοτομίας.
Η επιτυχής ολοκλήρωση των δραστηριοτήτων έρευνας και καινοτομίας και των δραστηριοτήτων τυποποίησης μπορεί να δώσει σημαντική ώθηση στην υιοθέτηση των δραστηριοτήτων έρευνας και καινοτομίας.
(7)
Τα επίπεδα τεχνολογικής ετοιμότητας (ΕΤΕ) και η αλλαγή που επιτελείται σ’ αυτά κατά τη διάρκεια του έργου μπορούν να θεωρηθούν σημαντικοί δείκτες για την αξιολόγηση της συνάφειας και των επιδόσεων ενός έργου έρευνας και καινοτομίας όσον αφορά τις δραστηριότητες τυποποίησης.
Τα διαφορετικά ΕΤΕ μπορεί επίσης να συνεπάγονται την ύπαρξη διαφορετικών αναγκών όσον αφορά τα πρότυπα και την τυποποίηση: τα χαμηλότερα ΕΤΕ συνδέονται συνήθως περισσότερο με τις εργασίες που πρέπει να πραγματοποιηθούν, για παράδειγμα, όσον αφορά την ορολογία και τις έννοιες, τη μετρολογία και τις δοκιμές, τις περιπτώσεις χρήσης και τις αρχιτεκτονικές αναφοράς· αντίθετα, τα ΕΤΕ μεταγενέστερου σταδίου συνήθως αφορούν περισσότερο ζητήματα όπως η διαλειτουργικότητα και οι επιδόσεις (για παράδειγμα, όσον αφορά την ασφάλεια, την προστασία, τον περιβαλλοντικό αντίκτυπο και τη λειτουργικότητα) της τεχνολογίας/καινοτομίας —ως εκ τούτου, τα πρότυπα σε όλα τα ΕΤΕ είναι σημαντικά για τους ερευνητές και τους φορείς καινοτομίας σε πολλούς τομείς τεχνολογίας και εφαρμογών.
(8)
Οι φορείς έρευνας και καινοτομίας μπορούν να ηγηθούν, να ακολουθήσουν ή να εγκρίνουν νέα πρότυπα για τη στήριξη της ανάπτυξης και της εφαρμογής των πλέον πρόσφατων τεχνολογιών, καινοτομιών και τάσεων σε διεθνή κλίμακα.
Όσο νωρίτερα οι φορείς έρευνας και καινοτομίας συμμετέχουν στη διαδικασία ανάπτυξης προτύπων, η οποία ενσωματώνεται στην οικεία συνολική διαδικασία έρευνας και καινοτομίας, τόσο πιο σύντομα μπορούν να διαθέτουν τις βάσει προτύπων καινοτομίες τους σε ανταγωνιστικές παγκόσμιες αγορές, με αποτέλεσμα την αύξηση της αξίας και των ανταμοιβών τους.
Ως εκ τούτου, οι πρωτοπόροι αποκτούν πλεονέκτημα αξιοποιώντας την έγκαιρη και ενεργό συμμετοχή τους στον καθορισμό νέων προτύπων.
Κατά τη διάρκεια της διαδικασίας ανάπτυξης προτύπων, αποκτούν επίσης πολύτιμες τεχνικές γνώσεις, αλλά και γνώσεις της αγοράς για να διαμορφώσουν τη στρατηγική τους και τους οικείους χάρτες πορείας στον τομέα της έρευνας και καινοτομίας και να αποκομίσουν πλεονέκτημα από πλευράς χρόνου διάθεσης στην αγορά σε σχέση με τους ανταγωνιστές τους λόγω της έγκαιρης συμμετοχής τους στην ανάπτυξη των νέων προτύπων.
Οι εν λόγω πρωτοπόροι (συμπεριλαμβανομένων των ΜΜΕ και των νεοφυών επιχειρήσεων) δράττονται επίσης της ευκαιρίας να τοποθετήσουν και να προσθέσουν τις δικές τους μοναδικές καινοτομίες προϊόντων ή υπηρεσιών στο υφιστάμενο θεμελιώδες πρότυπο στον καθορισμό του οποίου συνέβαλαν.
(9)
Είναι αναγκαίο να αντιμετωπιστεί το χάσμα δεξιοτήτων στην κατάρτιση και στη διδασκαλία (3).
Είναι σημαντικό να επιτευχθεί η θεμελιώδης κατανόηση των χαρακτηριστικών και των σχέσεων μεταξύ των ερευνητικών διαδικασιών, των διαδικασιών καινοτομίας και των διαδικασιών τυποποίησης, καθώς και του τρόπου με τον οποίο μπορούν να αλληλοενισχύονται ώστε να δοθεί ώθηση στην αξιοποίηση της γνώσης (4).
(10)
Ένα από τα κύρια ζητήματα που πρέπει να εξετάζονται στην πολιτική ενός ανώτατου εκπαιδευτικού ιδρύματος (ΑΕΙ) ή ερευνητικού οργανισμού όσον αφορά τα πρότυπα και την τυποποίηση για την αξιοποίηση της έρευνας είναι η παροχή κινήτρων για τις δραστηριότητες τυποποίησης τις οποίες ασκούν οι ερευνητές του και η αξιοποίηση των δραστηριοτήτων αυτών στην επαγγελματική εξέλιξη.
(11)
Στην Ένωση, με την πάροδο των ετών έχουν καθιερωθεί γραφεία μεταφοράς τεχνολογίας σε πολλά ανώτατα εκπαιδευτικά ιδρύματα και ερευνητικούς οργανισμούς ως υπηρεσίες εξυπηρέτησης όχι μόνο για τη διαχείριση δικαιωμάτων διανοητικής ιδιοκτησίας και την υποβολή σχετικής αίτησης ή για τη στήριξη της δημιουργίας νεοφυών επιχειρήσεων, αλλά και για την παροχή γενικής υποστήριξης κατά τον χειρισμό υποθέσεων έρευνας επί συμβάσει και τη συμβολή στη διαχείριση συνεργατικών ερευνητικών έργων.
Ως εκ τούτου, οι οργανισμοί μεταφοράς τεχνολογίας αποτελούν ένα ακόμη θεσμικό σημείο αναφοράς για τη στήριξη της τυποποίησης, ενώ η συμμετοχή τους αποτελεί λογική συνέχεια του ρόλου τους όσον αφορά τη μεταφορά γνώσης/τεχνολογίας.
Σε αντίθεση με τα διπλώματα ευρεσιτεχνίας και τις επιστημονικές δημοσιεύσεις, φαίνεται ότι η έννοια της πατρότητας έργου δεν εφαρμόζεται ευρέως, γεγονός που δυσχεραίνει την παρακολούθηση του αντικτύπου με τη χρήση τεχνικών μέτρησης παραπομπών.
(12)
Για πολλά έργα έρευνας και καινοτομίας, η συμμετοχή στη δημιουργία ενός νέου προτύπου μπορεί να μην είναι η καλύτερη ή ακόμη και εφικτή επιλογή.
Ταυτόχρονα, επισημαίνεται το εξαιρετικό δυναμικό των ερευνητών που συμμετέχουν στα αρχικά στάδια των δραστηριοτήτων τυποποίησης στο πλαίσιο προγραμμάτων έρευνας και καινοτομίας, κατά τα οποία οι ερευνητές αποκτούν σημαντικές γνώσεις και συμμετέχουν σε δίκτυα, ενώ παράλληλα συμβάλλουν στην ανάπτυξη βασικών, νέων ή βελτιωμένων διεθνών και ευρωπαϊκών προτύπων σε καίριους θεματικούς τομείς για τη βιομηχανία και την κοινωνία.
(2) Ό.π.
(3) Όπως τονίζεται στις παρατηρήσεις των ενδιαφερόμενων μερών σχετικά με τη στρατηγική της ΕΕ για την τυποποίηση, «Δεν υπάρχει επίσημη εκπαίδευση ούτε επαγγελματική κατάρτιση σχετικά με την τυποποίηση.
Πολλές εταιρείες της ΕΕ —μεγάλες ή μικρές— δεν διαθέτουν δομημένη και στρατηγική προσέγγιση όσον αφορά την τυποποίηση, η οποία να αντανακλά τη σημασία της τυποποίησης για διάφορες οικονομικές δραστηριότητες, είτε πρόκειται για συμμόρφωση με τις νομοθετικές διατάξεις είτε για πρόσβαση στην αγορά είτε για γενική επιχειρηματική στρατηγική».
(4) EN ISO 56002:2019 Διαχείριση καινοτομίας — Σύστημα διαχείρισης καινοτομίας — Καθοδήγηση.